NUKPLƆNKPLƆN 17
Nɛ̌ Nukúnkpénùwùtɔ́ Lɛdo Tɔn lɛ ka Nɔ D’alɔ Mǐ Gbɔn?
Akpáxwé Biblu tɔn e è wlan dó Glɛkigbe mɛ ɔ nɔ yawǔ ɖɔ xó dó Banabasi kpo mɛsɛ́dó Pɔlu kpo wu. Sunnu elɔ lɛ wà sinsɛnzɔ́ nukúnkpénùwùtɔ́ tomɛyitɔ́ tɔn bo nɔ yì ba agun dòhwenu tɔn lɛ kpɔ́n. Etɛwutu? Ðagbe mɛ ninɔ nɔví gbigbɔ mɛ tɔn yetɔn lɛ tɔn nɔ ɖu ayi mɛ nú ye tawun. Pɔlu ɖɔ emi jló “na lɛkɔ yì kpɔ́n nɔví” lɛ bo na kpɔ́n lee ye ɖè gbɔn ɔ. É ɖò gbesisɔmɛ bo na bló kilomɛtlu kanweko donu mɔkpan bo na dó hɛn ye lidǒ. (Mɛsɛ́dó 15:36) Jlǒ ɖokpo ɔ wɛ nukúnkpénùwùtɔ́ tomɛyitɔ́ mǐtɔn lɛ ɖó ɖò égbé.
Ye nɔ wá na kanmɛsyɛn mǐ. Nukúnkpénùwùtɔ́ lɛdo tɔn ɖokpo ɖokpo nɔ yì kpɔ́n agun na yì 20 mɔ̌ bo zán aklunɔzán gblamɛ ɖokpo kpo ye mɛ ɖokpo ɖokpo kpo azɔn wè ɖò xwè ɖokpo mɛ. Mǐ sixu mɔ nǔ gègě kplɔ́n ɖò nǔ e nɔví sunnu enɛ lɛ ko mɔ kpɔ́n ɖò gbɛmɛ ɔ mɛ, kpo asì yetɔn lɛ tɔn kpo mɛ, enyi ye nyí asisúnɔ ɔ nɛ. Ye nɔ dó gǎn bo na má dó yɔkpɔvu kpo mɛxo kpo bǐ, bo nɔ ba na kplá mǐ sɔ́ yì sinsɛnzɔ́ kúnnuɖegbe tɔn kpo kplɔ́n Biblu tɔn mǐtɔn lɛ kpo. Nukúnkpénùwùtɔ́ enɛ lɛ nɔ nɔ kpɔ́ kpo mɛxo agun tɔn lɛ kpo bo nɔ wà azɔ̌ lɛngbɔnyitɔ́ tɔn, bo nɔ ɖɔ xó wusyɛn dó lanmɛ nú mɛ tɔn lɛ ɖò kplé kpo kpléɖókpɔ́ lɛ kpo jí bo na dó hɛn mǐ lidǒ.
Ye nɔ keya nú mɛ bǐ. Ninɔmɛ gbigbɔ mɛ tɔn agun lɛ tɔn nɔ ɖu ayi mɛ nú nukúnkpénùwùtɔ́ lɛdo tɔn lɛ tawun. Ye nɔ kplé kpo mɛxo lɛ kpo kpodo devizɔwatɔ́ sinsɛnzɔ́wiwa tɔn lɛ kpo, bo nɔ kpɔ́n nukɔnyiyi agun ɔ tɔn, bo nɔ ɖè wě xá ye dó lee ye na wà azɔ̌ yetɔn lɛ gbɔn ɔ wu. Ye nɔ d’alɔ gbexosinalijitɔ́ lɛ bonu ye na dó wà azɔ̌ yetɔn ganji. Gɔ́ na ɔ, mɛ yɔyɔ̌ lɛ mímá dó bo sè lee ye ɖò nukɔn yì wɛ ɖò gbigbɔ lixo gbɔn ɔ nɔ víví nǔ ye. Nɔví enɛ lɛ ɖokpo ɖokpo sɔ́ yeɖee jó kpo jlǒ kpo ɖi ‘azɔ̌gbɛ̌ mǐtɔn bo na dó d’alɔ mǐ.’ (2 Kolɛntinu lɛ 8:23) Mǐ ɖó na ɖó nùɖiɖi kpo mɛɖeezejo nú Mawu kpo ye ɖɔhun.
Aniwutu nukúnkpénùwùtɔ́ lɛdo tɔn lɛ ka nɔ yì ba agun lɛ kpɔ́n?
Nɛ̌ a ka sixu ɖu lè yetɔn gbɔn ɖò hwenu e ye na wá kpɔ́n agun ɔ é?